Peter Skaarup (DF), 1999-04-20:
Der skal ikke herske nogen som helst tvivl om, at Dansk Folkeparti bakker op bag det forsvar, vi har i dag. Vi vil gerne undgå de besparelser, regeringen er i gang med.
Vi støtter op om NATO på alle mulige måder.
Men vi må nok erkende, at vi i den situation, vi er i nu, er meget utrygge ved, om det kan komme til at gå over til en landkrig i løbet af de kommende måneder, måske kommende år.
Det vil set med vores øjne være en helt frygtelig situation at opleve for både danske soldater og også NATO-soldater.
Der er nok ikke nogen, der er modstander af at sætte Milosevic på plads, og der er nok også mange, der har lyst til at hævne sig på den bandit, der står bag de ulykker, der har ramt befolkningsgrupperne i Kosovo.
Men derfra og så til at indlede en landkrig gennem flere år er der efter vores opfattelse langt, og vi opfatter altså det at eskalere konflikten yderligere ved at sende flere fly af sted, måske flere skibe, måske landtropper, det kan være tropper på forskellig vis eller bidrag fra Danmark, som den forkerte vej at gå.
Derfor synes vi også, det er noget selvmodsigende, at regeringen i øjeblikket planlægger at skære ned på det danske forsvar og så samtidig vil sende mange mennesker af sted til i første omgang yderligere flybombardementer, men som måske senere skal indgå i en landkrig.
Vi mener, det drejer sig om, at både NATO og også Danmark prøver at se på, hvordan man kan komme ud af det her med æren i behold og sørge for, at de mennesker, der er blevet til flygtninge, kommer ud af den situation; at vi først og fremmest kommer til at hjælpe de mennesker, opnår en fredsløsning og ikke mere krig.
Det hjælper ikke noget på situationen dernede.
Vi vil henlede opmærksomheden på den engelske general Sir Michael Rose, der i Sunday Times her i weekenden har sagt, at nu gælder det om, at NATO hurtigst muligt må se at finde udgangen, for det står ikke til at skjule ret meget længere, at Vesten har tabt krigen om Kosovo.
Han siger videre, at NATO-landene ikke længere har de militære mandskabsressourcer, der skal til for at klare en flerårig landkrig mod serberne, og han slutter af med, at det, det nu drejer sig om, er at finde en tilbagetogsstrategi, hvorved NATO ikke taber alt for meget ansigt.
Det er jo nogle kloge ord, som vi bliver nødt til at forholde os til, også i forbindelse med en debat som den her i dag.
Der mener vi i Dansk Folkeparti, at FN skal spille en stor rolle, og vi håber, at de initiativer, både Tyskland og FN's generalsekretær, Kofi Annan, er på banen med i øjeblikket, kan sørge for, at vi får en fredelig løsning på den konflikt, således at de flygtninge, der er kommet ud af det, kan hjælpes og meget gerne i nærområdet.
Vi siger i Dansk Folkeparti, at det skal være i nærområdet, at man kommer til at afhjælpe den flygtningekatastrofe, vi har set.
Vi har i Dansk Folkeparti støttet alle de ønsker, der
har været fra regeringen, og vi har også ønsket, at regeringen i hvert fald måske på et tidligere tidspunkt havde gjort mere for at hjælpe flygtningene i området
Vi har stemt for bevillinger på over 200 mio. kr. dels til nødhjælp, dels til oprettelsen af lokale flygtningelejre i området.
Det, vi finder er så vigtigt i øjeblikket, er, at vi hjælper flygtningene, at vi sørger for, at de menneskelige katastrofer, der er kommet ud af det her, bliver gjort mindre.
Vi må erkende, at bombningerne og det faktum, at Vesten har været rimeligt aggressiv i den her konflikt, ligesom Milosevic har været det, altså har gjort, at der er kommet meget mere gang i de etniske udrensninger, og at der er kommet mange flere flygtninge ud af situationen.
Hvis jeg afslutningsvis skal sige det, vi mener, så er det altså, at regeringen bør overveje, hvad man kan gøre for at komme ud af denne her konflikt så hurtigt som muligt, og der er det altså efter vores opfattelse et forkert skridt at sende flere fly af sted.
Vi vil under udvalgsarbejdet bore i, om der er tanker om at sende fartøjer af sted, og vi vil også under udvalgsarbejdet sikre os, at hvis der er tale om væsentlige ændringer i situationen og af de styrker, som Danmark skal sende af sted, forelægges det Folketinget i form af et nyt beslutningsforslag.
Det kan ikke være rimeligt, at man justerer situationen fra nu, hvor der er tale om fire ekstra fly, man vil sende af sted, til at man pludselig fra dansk side igen vil sende flere fly eller andre værn af sted.
Men som det er nu, ønsker vi altså ikke at sende dem af sted.